คลังยึดฟินันซ่าประกันชีวิต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

แผนเพิ่มทุน1.6พันล้านเหลว คปภ.ส่งทีมคุมบริหารเบ็ดเสร็จ
โพสต์ทูเดย์ — คลังสั่งฟ้าผ่ายึดกิจการฟินันซ่าชั่วคราว หลังแผนเพิ่มเงินกองทุนไม่ผ่านการพิจารณา
แหล่งข่าวจากกระทรวงการคลัง เปิดเผยว่า สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้ส่งเจ้าหน้าที่เข้าไปคุมกิจการของบริษัท ฟินันซ่าประกันชีวิต แล้ว เนื่องจากมีปัญหาด้านการเงินไม่สามารถหาเงินเพิ่มทุนได้
แหล่งข่าวเปิดเผยว่า หลังจากนี้ คปภ. จะส่งผู้บริหารเข้าดูแลการดำเนินงาน ตรวจสอบทรัพย์สิน และเงินกองทุน ก่อนที่จะหาทางเพิ่มทุนใหม่ ขณะที่กรมธรรม์ลูกค้ายังคงไม่ได้รับผลกระทบใดๆ
นายสถิตย์ ลิ่มพงศ์พันธุ์ ปลัดกระทรวงการคลัง ในฐานะประธาน คปภ. กล่าวว่า เรื่องของการเข้าควบคุมกิจการของบริษัท ฟินันซ่าประกันชีวิต ขณะนี้ยังเป็นความลับไม่สามารถเปิดเผยได้
ก่อนหน้านี้ คปภ. สั่งการให้บริษัทประกัน 2 แห่ง ได้แก่ บริษัท ฟินันซ่าประกันชีวิต และบริษัท ลิเบอร์ตี้ประกันภัย ห้ามขยายธุรกิจจนกว่าจะเพิ่มเงินกองทุนที่ขาดอยู่ 1,034 ล้านบาท และ 134 ล้านบาท ครบตามที่กฎหมายกำหนดไว้ 
ทั้งนี้ บริษัท ฟินันซ่า ได้ยื่นแผนฟื้นฟูกิจการด้วยการเพิ่มทุน 1,600 ล้านบาท เมื่อวันที่ 26 ก.พ. แต่ คปภ. ไม่เห็นชอบนำไปสู่การเข้าควบคุมกิจการ 
นายกรณ์ จาติกวณิช รมว.คลัง กล่าวว่า คปภ. จะสามารถชี้แจงเรื่องการเข้าไปควบคุมกิจบริษัท ฟินันซ่าประกันชีวิต ว่าข้อเท็จจริงเป็นอย่างไร และมีความจำเป็นอย่างไรด้วย
ขณะที่ นายสาระ ล่ำซำ นายกสมาคมประกันชีวิต เชื่อว่าปัญหาของบริษัท ฟินันซ่าประกันชีวิต นั้นจะไม่ส่งผลกระทบต่อภาพรวมธุรกิจประกันชีวิต เพราะโดยพื้นฐานปัจจุบันบริษัทประกันชีวิตมีความแข็งแกร่งอยู่แล้ว โดยเฉพาะการเข้ามากำกับดูแลจาก คปภ. และในปัจจุบันเองผู้บริโภคก็สามารถตรวจสอบได้ว่าบริษัทประกันชีวิตแห่งใดแข็งแกร่งด้านการเงิน 
นายกฤตภาส สินศุภสว่าง ผู้ช่วยกรรมการผู้จัดการบริษัท ลิเบอร์ตี้ประกันภัย กล่าวว่า ตามที่ คปภ. มีคำสั่งให้บริษัท ลิเบอร์ตี้ประกันภัย เพิ่มเงินกองทุนตามกฎหมายซึ่งบริษัทได้ส่งแผนการเพิ่มเงินกองทุนกับ คปภ. เป็นที่เรียบร้อยแล้ว และได้รับการอนุมัติเห็นชอบให้ดำเนินการได้ตามแผนซึ่งอยู่ในระหว่างการจดทะเบียนเพิ่มทุน คาดว่าจะเสร็จสิ้นภายในเดือน มี.ค. นี้ 
สำหรับลูกค้าของบริษัทยังสามารถแจ้งประกันเพื่อเคลมอุบัติเหตุหรือติดต่อกับบริษัทได้ตามปกติโดยไม่ได้มีปัญหาแต่อย่างใด 
นายกฤษฎา หุตะเศรณี ประธาน เจ้าหน้าที่บริหาร บริษัทฟินันซ่า ประกันชีวิต กล่าวว่า ขณะนี้บริษัทได้ยื่นอุทธรณ์กับรมว.คลัง ถึงเรื่องการเข้ามาควบคุมกิจการของคปภ. แล้ว เพราะเห็นว่าจากแผนฟื้นฟูกิจการที่เสนอไปได้แสดงเจตนารับผิดชอบต่อเงินกองทุนที่ติดลบอยู่ และเห็นว่าตามกฎหมายบริษัทสามารถนำอสังหาริมทรัพย์มาเป็นหลักทรัพย์ในการเพิ่มทุนได้
สำหรับแผนฟื้นฟู บริษัทจะเพิ่มทุน 1,600 ล้านบาท แบ่งเป็นการเพิ่มทุนจากผู้ถือหุ้นเดิมด้วยอสังหาริมทรัพย์ 1,100 ล้านบาท และเงินเพิ่มทุนจากธนาคารอิสลามแห่งประเทศไทย 500 ล้านบาท 
นายกฤษฎา กล่าวว่า ปัจจุบันกิจการของบริษัทเริ่มดีขึ้นต่อเนื่อง และเริ่มมีกำไร จำนวนเงินกองทุนที่ติดลบได้ลดลงแล้ว จึงไม่มีประโยชน์ที่ทางการจะเข้ามาควบคุมกิจการ